чрез
Административен съд – София град

21 състав

до

Върховен административен съд

КАСАЦИОННА ЖАЛБА

от Мохамад Алрахмун Уалид
ЛНЧ:7002933767
гражданин на Сирия

гр. София, ул.“Монтевидео“ №21А

РПЦ на ДАБ при МС

чрез адв. Пламен Желев 

член на САК

гр.София, ул.“Узунджовска“ №1, ет.3

срещу:

Решение № 1587/11.03.2024 год. на

АССГ, 21 състав по

адм.д.№ 11951/2023 год. 

Уважаеми върховни административни съдии,

С горното решение на АССГ бе отхвърлена жалбата на доверителят ми против решение на председателя на Държавната агенция за бежанците с която ми е отказано предоставяне на статут на бежанец и хуманитарен статут по реда на ЗУБ поради наличие на изключваща клауза по чл.12, ал.2, т.4 от ЗУБ.

Така постановеното решение е неправилно поради нарушение на материално правни разпоредби, необосновано е и е постановено при съществени нарушения на съдопроизводствените правила. 

Съдът при постановяване на решението си не се е съобразил със следното:

Член 78, точка 1 от Договора за функционирането на Европейския Съюз гласи следното:

Съюзът развива обща политика в областта на убежището, субсидиарната закрила и временната закрила, чиято цел е да предостави подходящ статут на всеки гражданин на трета страна, който се нуждае от международна закрила, както и да гарантира зачитането на принципа на забрана за връщане. Тази политика трябва да бъде съобразена с Женевската конвенция от 28 юли 1951 г. и с Протокола за статута на бежанците от 31 януари 1967 г., както и с другите съответни договори.

Смисълът на този текст означава само едно. Налице е приоритет на Женевската конвенция над правото на общността, поради което и политиката на държавите членки в законодателството не може да противоречи на нормите на тази конвенция или както е упоменато в параграф 3 преамбюла на Регламент (ЕС) №604/2013 на Европейският парламент и на съвета на своята специална среща в Тампере, проведена на 15 и 16 октомври 1999 г., Европейският съвет постигна съгласие да работи за установяването на ОЕСУ, която се основава на пълното и цялостно прилагане на Женевската конвенция за статута на бежанците от 28 юли 1951 г. („Женевската конвенция“), допълнена с Нюйоркския протокол от 31 януари 1967 г., като по този начин гарантира, че никой не може да бъде върнат обратно, за да бъде подложен на преследване, т.е. като запазва принципа за забрана за връщането. В тази връзка и без да се засягат критериите за компетентността, които са установени с настоящия регламент, държавите членки, които прилагат принципа за забрана за връщането, се считат за държави, които са сигурни за гражданите на трета държава.

Съдът също не е съобразил разпоредбата на чл.5, ал.4 от Конституцията на Република България, съгласно който международните договори, ратифицирани по конституционен ред, обнародвани и влезли в сила за Република България, са част от вътрешното право на страната. Те имат предимство пред тези норми на вътрешното законодателство, които им противоречат. Женевската конвенция за статута на бежанците от 28 юли 1951 г., допълнена с Нюйоркския протокол от 31 януари 1967 г. е ратифицирана от Р. България и е в сила още от 1993 година. 

Съдът неправилно е тълкувал нормата на чл.33, ал.2 от Женевската конвенция за статута на бежанците.

Съгласно посочения текст никоя договаряща държава няма право експулсира или връща ("refouler") бежанец до границата на територията, където са били застрашени животът или свободата му по причина на неговата раса, религия, националност, принадлежност към дадена социална група или политически възгледи, като съгласно ал.2 на същата норма, от облагите от тази разпоредба не може да се възползва бежанец, за който има основания да се смята, че представлява опасност за сигурността на страната, в която се намира или който, веднъж осъждан с окончателна присъда за особено тежко престъпление, представлява опасност за обществото на тази страна. 

Съдът безкритично е възприел изводите си административният орган обосновани с писмо от Държавната агенция „Национална сигурност“, съдържащо възражение да ми бъде предоставена закрила в Република България, защото представлявам заплаха за националната сигурност. Неправилните изводи на административния орган са възприети  от решаващият съд.

Според чл.12, ал.2, т.4 от ЗУБ, хуманитарен статут не се предоставя на чужденец, за когото има сериозни основания да се предполага, че представлява заплаха за обществото или за националната сигурност.

Цитираната законова норма представлява транспониране на разпоредби на Директива 2011/95/ЕС на Европейския парламент и на Съвета от 13 декември 2011 година относно стандарти за определянето на граждани на трети държави или лица без гражданство като лица, на които е предоставена международна закрила, за единния статут на бежанците или на лицата, които отговарят на условията за субсидиарна закрила, както и за съдържанието на предоставената закрила (Директива 2011/95/ЕС).

В Член 17 от Директива 2011/95/ЕС са предвидени хипотези на изключване, като в параграф 1, буква „г“ от същия е регламентирано, че гражданин на трета държава или лице без гражданство се изключват от кръга на лицата, които отговарят на условията за субсидиарната закрила, ако съществуват сериозни основания да се счита, че съответното лице представлява заплаха за обществото или за сигурността на държавата-членка, в която се намира.

Наличието на предвидените в Директивата разумни, респективно сериозни основания лицето да бъде разглеждано като заплаха за националната сигурност на държавата-членка, в която се намира, представляват основание за отказ на същото да се предостави хуманитарен статут и по смисъла на българското законодателство.

Същевременно с Решение на Съда (първи състав) на Европейския съюз от 22 септември 2022 година, постановено по дело C‑159/21 с предмет преюдициално запитване, отправено на основание член 267 ДФЕС, е прието, че:

„(т.2) Член 4, параграфи 1 и 2, член 10, параграфи 2 и 3, член 11, параграф 2 и член 45, параграф 3 от Директива 2013/32 във връзка с член 14, параграф 4, буква а) и член 17, параграф 1, буква г) от Директива 2011/95/ЕС на Европейския парламент и на Съвета от 13 декември 2011 година относно стандарти за определянето на граждани на трети държави или лица без гражданство като лица, на които е предоставена международна закрила, за единния статут на бежанците или на лицата, които отговарят на условията за субсидиарна закрила, както и за съдържанието на предоставената закрила, трябва да се тълкуват в смисъл, че не допускат национална правна уредба, съгласно която когато органи със специализирани функции, свързани с националната сигурност, са констатирали с немотивирано становище, че дадено лице представлява заплаха за тази сигурност, решаващият орган е длъжен системно да отказва да предостави субсидиарна закрила на това лице или да отнема предоставената по-рано международна закрила на същото лице, като се основава на споменатото становище.“

Съдът при постановяване на решението си не е съобразил, че цитираното решение на Съда на Европейския съюз  (СЕС)  е относимо и към процесния случай, като представеното по делото писмо на Директора на ДАНС, следва да се приеме за немотивирано становище по смисъла на т.2 от Решението на СЕС по дело C‑159/21, тъй като писмото не съдържа изложени факти по същество, и не е представена цитираната в него справка, за да се прецени дали тя съдържа такива.

Това от една страна представлява визираната в мотивите към т.1 от Решението на СЕС по дело C‑159/21 пречка за адресата на оспореното решение да се запознае с всички данни в преписката, на които се е обосновал административният орган, за да може реално да изрази становище по тези данни, както и надлежно да упражни правото си на защита.

Действително Държавна агенция „Национална сигурност“ представлява орган със специализирани функции, свързани с националната сигурност, по смисъла на цитираното Решение на СЕС, тъй като съгласно чл.41, ал.1, т.1 от ЗДАНС, агенцията осъществява контролна дейност във връзка с пребиваването на чужденци в Република България, като дава становища по молби за предоставяне на убежище, статут на бежанец, хуманитарен статут и временна закрила по Закона за убежището и бежанците, а последното правомощие на Агенцията кореспондира с въведеното в чл.58, ал.10 от ЗУБ задължение, при получаване на молба за предоставяне на закрила, компетентните органи да изискват писмено становище на ДАНС, което се взема предвид при произнасяне в производството по общия ред.

Съдът е приел видно от мотивите на решението си, че преценката дали доверителят ми представлява заплаха за националната сигурност, е изключително в правомощията на ДАНС и че тяхното становище по чл.58, ал.10 от ЗУБ е задължително и обвързващо административния орган. 

В цитираното решение СЕС се посочва, че „… единствено решаващият орган, под съдебен контрол, е този, който трябва да направи преценка на всички релевантни факти и обстоятелства, включително свързаните с прилагането на членове 14 и 17 от Директива 2011/95, след извършването на която да приеме решение.“ 
Развити са и подробни мотиви в насока, че процедурата за разглеждане на молбите за международна закрила трябва да се проведе от решаващия орган, който следва да отчете във всеки отделен случай конкретните факти, които са му известни, с цел да определи дали съществуват сериозни основания да се счита, че положението на заинтересованото лице попада в хипотезата на евентуална заплаха за националната сигурност, както и че този орган не може надлежно просто да приведе в действие решение, прието от друг орган, което е задължително за него по силата на националната правна уредба, и само на това основание да откаже да предоставяне на субсидиарна закрила. 
СЕС приема, че решаващият орган трябва да разполага с цялата релевантна информация и с оглед на тази информация самостоятелно да прецени фактите и обстоятелствата, за да определи съдържанието на решението си, както и да го мотивира в пълна степен.

Безспорно е че административният орган не е разполагал с информация поради каква причина доверителят ми представлява заплаха за националната сигурност, безспорно е също и че съдът не е изискал от ДА НС”” класифицираната информация в която се съдържат данни които да сочат причините обосновали това становище.

От изложеното до тук считам, че се установява по безспорен начин, че съдебен контрол е извършен без да е налице пълнота на доказатествата, което също представлява съществен порок на обжалваният съдебен акт-
По така изложените съображения, и предвид задължителното тълкуване за недопустимост на национална правна уредба, съгласно която решаващият орган е длъжен да отказва да предостави субсидиарна закрила във всички случаи, когато органи със специализирани функции, свързани с националната сигурност, са констатирали с немотивирано становище, че дадено лице представлява заплаха за националната сигурност, считам че решението на съдът, в частта му, с която на търсещият международна закрила е отказано предоставянето на хуманитарен статут е немотивирано.


Решаващия съд не е разгледал и не е взел предвид изложените по-горе обстоятелства, не е събрал всички необходими доказателства за правилното разрешаване на спора, поради което е постановил, едно незаконосъобразно решение, постановено и при съществени нарушения на съдопроизводствените правила. 

ИСКАНЕ: С оглед гореизложеното уважаеми върховни административни съдии, Ви моля да постановите решение по силата на което да отмените Решение № 1587/11.03.2024 год. на АССГ, 21 състав по адм.д.№ 11951/2023 год. със законните от това последици.


Особено искане: Моля на основание чл.4 от ГПК във връзка с чл.14 ал.2 от АПК за съдебното заседание да бъде назначен преводач от арабски език тъй като доверителят ми не владее български език.
Приложение: препис от жалбата за ответната страна

   С уважение:
